Resolució 6/2017, de 10 de gener
La informació reclamada (retribucions del personal del col·legi professional i contractes i convenis subscrits per la corporació) no afecta l'exercici de funcions públiques; en conseqüència, la informació demanada no és informació pública i per tant el Col·legi de Graduats Socials de Barcelona, en relació amb la informació sobre aquestes matèries, restaria fora de l'àmbit d'aplicació de la legislació de transparència i accés a la informació pública.
El 23 de novembre de 2016 entra a la GAIP la Reclamació 485/2016, presentada per un Graduat Social de l'Il·lustre Col·legi de Graduats Socials de Barcelona, en relació amb diverses sol·licituds que hauria adreçat a la Presidència del seu Col·legi professional, demanant les retribucions del personal al servei de la corporació, les subvencions rebudes i els contractes i convenis subscrits pel Col·legi i, particularment, els contractes contrets amb un col·legiat membre d'una de les Comissions del Col·legi.
Segons la documentació aportada a la Reclamació, totes aquestes sol·licituds, formulades entre l'1 d'abril i el 3 de maig de 2016, les persones responsables del Col·legi de Graduats Socials haurien contestat denegant la informació demanada, amb l'argument que la Llei 19/2014, de 29 de desembre, de transparència, accés a la informació pública i bon govern (LTAIPBG), només és d'aplicació a l'activitat dels col·legis professionals i de les corporacions de dret públic sotmesa al dret administratiu, i no seria aquest el cas de la informació demanada per la persona reclamant.
L'article 3.1. b LTAIPBG estableix que aquesta Llei és aplicable als col·legis professionals i a les corporacions de dret públic "en allò que afecta l'exercici de llurs funcions públiques".
Les sol·licituds d'informació presentades per la persona reclamant i que porten a aquesta Reclamació tenen per objecte obtenir informació sobre els costos salarials dels empleats del Col·legi, degudament desglossats, sobre tots els contractes i convenis subscrits per aquesta Corporació, així com sobre les subvencions rebudes per ella i còpia del contracte o contractes subscrits pel Col·legi amb la mercantil ----------------, representada per un col·legiat determinat, membre d'una de les comissions del Col·legi.
Cap de les informacions demanades no es poden considerar incloses dins l'exercici de funcions públiques del Col·legi de Graduats Socials de Barcelona, i per tant aquesta Corporació, en relació amb aquesta informació, romandria fora de l'àmbit d'aplicació de l'LTAIPBG.
Tot i que part de la informació demanada pot ser considerada informació pública (seria el cas de les eventuals subvencions públiques rebudes pel Col·legi o dels convenis subscrits per ell amb l'Administració), el subjecte obligat a facilitar-la seria l'Administració que atorga les eventuals subvencions o subscriu els possibles convenis amb el col·legi oficial, però no aquest, que només pot ser considerat subjecte obligat en relació amb el dret d'accés a la informació pública en allò que afecta a l'exercici de funcions públiques, i no és el cas de la informació reclamada.
Ateses les anteriors consideracions, procedeix declarar la inadmissibilitat d'aquesta Reclamació.